CHRISTENE wêreldwyd het verlede naweek Paasfees as een van hul belangrikste Christelike feeste gevier. Goeie Vrydag word Nagmaal gevier en Paassondag is die gebruik dat het Christene mekaar groet met die woorde: “Die Heer het opgestaan.”
Die Heer het waarlik opgestaan. Jesus bring die Ewige Lewe, maar ook lewe vir mense wat vasgevang is in toksiese (vergiftende) lewenspatrone en lewensstyle. Lukas 24:5 sê dat die Lewende Christus nie meer tussen die dooies is nie, maar Lewe bring deur Sy opstanding. Christus bring lewe in die doodsheid van daardie vasgeloopte huwelik, lewe vir ‘n gemeenskap wat vol vooroordele teenoor mekaar staan, lewe vir die verlore seuns en dogters van ons samelewing.
Die beroemde prediker Spurgeon het eendag gesien hoe ‘n seuntjie met ‘n voëltjie speel. “Hoeveel sal jy my vra vir daardie voëltjie, vra hy? Ek wil dit koop?” “Jy wil nie die voëltjie hê nie, meneer” het die seun giggelend gesê “dit is net ? doodgewone mossie, wat ek gaan doodmaak!”
Toe sien hy die meneer bedoel besigheid. “Jy kan dit vir twee pond hê.” het hy gesê. Twee pond in daardie tyd was dit ? buitensporige prys vir ? voëltjie wat skaars ? paar sente werd was, maar Spurgeon het die prys betaal en die voëltjie vrygelaat. Die Paassondag het hy met die leë voëlhokkie op die kansel gestaan. “Vir nikswerd mense het Jesus die hoogste prys betaal,” het hy vertel.
Hulle het Hom as nikswerd behandel, deur op Hom te spoeg, Hom te gesel, Hom te kruisig. Hy het die prys vir ons betaal met Sy eie bloed. Toe Hy op die derde dag uit die dood opstaan, het Hy deur Sy opstanding ons vrygelaat tot ‘n nuwe lewe. Die Here Jesus lewe en jy met Hom. Mag Hy deur jou lewe bring waar jy ookal ‘n vertrek instap, of dit jou huis, winkel, fabriek, skool of werkplek is, sodat mense om jou kan vry word. Bring lewe.